
IZVJEŠĆE O RADU ANTIKORUPCIJSKOG POVJERENSTVA
KOPRIVNIČKO-KRIŽEVAČKE ŽUPANIJE ZA 2024. i 2025. GODINU

I. Izvješće o radu za 2024. godinu

Odlukom o osnivanju Antikorupcijskog povjerenstva Koprivničko-križevačke županije („Službeni glasnik Koprivničko–križevačke županije“, broj 17/13. i 17/22.) (u daljnjem tekstu: Odluka) Županijska skupština Koprivničko-križevačke županije (u daljnjem tekstu: Županijska skupština) osnovala je Antikorupcijsko povjerenstvo Koprivničko-križevačke županije (u daljnjem tekstu: Antikorupcijsko povjerenstvo), kao savjetodavno tijelo Županijske skupštine za praćenje i suzbijanje korupcije na području Koprivničko-križevačke županije te kao drugostupanjsko tijelo za praćenje primjene Kodeksa ponašanja članova Županijske skupštine Koprivničko-križevačke županije („Službeni glasnik Koprivničko–križevačke županije“, broj 17/22.). Cilj osnivanja Antikorupcijskog povjerenstva je poticanje odgovornosti u obavljanju javnih dužnosti, otvorenost vlasti i odlučivanja te sprječavanje korupcije.

[bookmark: _Hlk220324715]	Županijska skupština imenovala je Rješenjem o imenovanju članova Antikorupcijskog povjerenstva Koprivničko-križevačke županije („Službeni glasnik Koprivničko-križevačke županije“, broj 17/21., 25/21., 17/22. i 26/22.) članove Antikorupcijskog povjerenstva koje je djelovalo u sastavu: 

1. Željko Pintar iz Koprivnice, iz redova predstavničke većine zastupljene u Županijskoj skupštini Koprivničko-križevačke županije,
2. Siniša Fabijanec iz Koprivnice, iz redova predstavničke manjine zastupljene u Županijskoj skupštini Koprivničko-križevačke županije,
3. Jadranka Lakuš iz Koprivnice, iz redova predstavničke manjine zastupljene u Županijskoj skupštini Koprivničko-križevačke županije,
4. Renata Glavica iz Koprivnice, iz reda udruga,
5. Vlatka Grotić-Samaržija iz Koprivnice, iz reda gospodarstva.
6.   Zlatko Friščić iz Koprivnice, iz reda sindikata,
7.   Marija Halaček iz Molvi, iz reda obrazovanja,
8.   Mario Periša iz Koprivnice, iz reda javnih, znanstvenih i stručnih djelatnika.

Članovi Antikorupcijskog povjerenstva na konstituirajućoj sjednici održanoj 29. rujna 2021. godine jednoglasno su izabrali za predsjednicu Renatu Glavicu te za zamjenicu predsjednice Vlatku Grotić-Samaržija. 
Antikorupcijskom povjerenstvu mandat je trajao do travnja 2025. godine. 


Antikorupcijsko povjerenstvo, u smislu članka 2. Odluke kojim su propisani zadaci i programske aktivnosti, u izvještajnom razdoblju za 2024. godinu provelo je sljedeće aktivnosti: 

1. AKCIJSKI PLAN SPRJEČAVANJA KORUPCIJE U KOPRIVNIČKO-  KRIŽEVAČKOJ ŽUPANIJI  

Akcijski plan sprječavanja korupcije u Koprivničko-križevačkoj županiji za razdoblje od 2022. do 2024. godine (u daljnjem tekstu: Akcijski plan). Županijska skupština je, na prijedlog Antikorupcijskog povjerenstva, na 5. sjednici održanoj 15. veljače 2022. donijela
Akcijski plan je donijet u cilju suzbijanja korupcije i nulte tolerancije prema korupciji na razini lokalne i područne (regionalne) samouprave. Usklađen je s državnom antikorupcijskom politikom koja je sadržana u Strategiji sprječavanja korupcije za razdoblje od 2021. do 2030. godine („Narodne novine“ broj 120/21.) i koja predstavlja pravni okvir i orijentaciju za poduzimanje aktivnosti u suzbijanju korupcije na području Koprivničko-križevačke županije.
U Akcijskom planu sadržane su mjere za suzbijanje korupcije, s ciljem jačanja odgovornosti i transparentnosti u radu predstavničkih i izvršnih tijela Koprivničko-križevačke županije te podizanja javne svijesti o štetnosti korupcije promovirajući integritet i vladavinu prava kao najvišu društvenu vrijednost. Cilj mjera je, također, informiranje i ohrabrivanje građana  o načinima  prijave slučajeva korupcije i sumnje na koruptivne radnje, poticanje suradnje s drugim jedinicama lokalne i područne (regionalne) samouprave i nevladinim organizacijama.
Antikorupcijsko povjerenstvo nadležno je za kontinuirano praćenje provedbe mjera sadržanih u Akcijskom planu. Izvješće o provedbi mjera Akcijskog plana za 2024. godinu podnosi se Županijskoj skupštini u posebnom izvješću.

2. KODEKS PONAŠANJA ČLANOVA ŽUPANIJSKE SKUPŠTINE KOPRIVNIČKO-KRIŽEVAČKE ŽUPANIJE

	Županijska skupština  je na 7. sjednici održanoj 14. lipnja 2022. donijela Kodeks ponašanja članova Županijske skupštine Koprivničko-križevačke županije (u daljnjem tekstu: Kodeks) kojim se uređuju temeljna etička načela djelovanja, pravila ponašanja članova Županijske skupštine i članova njezinih radnih tijela, osobno prihvaćanje Kodeksa, sprječavanje sukoba interesa između privatnog i javnog interesa, tijela i način praćenja primjene Kodeksa te druga pitanja od značaja za sprječavanje sukoba interesa.
	Cilj Kodeksa je uspostava primjerene razine odgovornog ponašanja, korektnog odnosa i kulture dijaloga u obnašanju javne dužnosti, s naglaskom na savjesnost, časnost, poštenje, nepristranost, objektivnost i odgovornost u obavljanju dužnosti.
	Primjenu Kodeksa prati Etičko povjerenstvo u prvom stupnju i Antikorupcijsko povjerenstvo u drugom stupnju.
	Etičko povjerenstvo u prvom stupnju provodi postupak zbog kršenja odredbi Kodeksa na vlastitu inicijativu ili po prijavi člana Županijske skupštine, radnih tijela Županijske skupštine, župana i zamjenika župana Koprivničko-križevačke županije, službenika i namještenika upravnog tijela Koprivničko-križevačke županije ili po prijavi građana i drugih pravnih osoba. U roku od 60 dana od dana zaprimanja prijave predlaže Županijskoj skupštini donošenje odluke.	
Za povredu odredaba Kodeksa Županijska skupština može izreći opomenu, dati upozorenje ili preporuku obvezniku za otklanjanje uzroka postojanja sukoba interesa odnosno za usklađivanje načina djelovanja obveznika s odredbama Kodeksa. Protiv odluke Županijske skupštine obveznik Kodeksa i podnositelj prijave mogu u roku od 8 dana od dana primitka odluke podnijeti prigovor Antikorupcijskom povjerenstvu. 
Antikorupcijsko povjerenstvo, kao drugostupanjsko tijelo, donosi odluku na sjednici većinom glasova svih članova u roku od 15 dana od dana podnesenog prigovora. Antikorupcijsko povjerenstvo može odbiti prigovor i potvrditi odluku Županijske skupštine ili uvažiti prigovor i preinačiti ili poništiti odluku Županijske skupštine.
	Članovi Antikorupcijskog povjerenstva upoznati su sa odredbama Kodeksa te su potpisali izjave o njegovom prihvaćanju. 
U 2024. godini nije zaprimljena prijava niti pritužba na kršenje odredbi Kodeksa te sukladno navedenom nije bio vođen postupak u prvom stupnju od strane Etičkog povjerenstva niti se odlučivalo o odlukama Županijske skupštine u drugom stupnju od strane Antikorupcijskog povjerenstva.

3. ETIČKI KODEKS ANTIKORUPCIJSKOG POVJERENSTVA KOPRIVNIČKO-KRIŽEVAČKE ŽUPANIJE

	Etičkim kodeksom Antikorupcijskog povjerenstva Koprivničko-križevačke županije („Službeni glasnik Koprivničko-križevačke županije“ broj 8/18.) utvrđena su prava i obveze članova Antikorupcijskog povjerenstva te temeljna načela koja se pridržavaju u svom radu na sprječavanju i borbi protiv korupcije. Članovi Antikorupcijskog povjerenstva potpisali su izjave kojima prihvaćaju Etički kodeks Antikorupcijskog povjerenstva Koprivničko-križevačke županije. U svom radu tijekom 2024. godine članovi su se pridržavati odredbi predmetnog Etičkog kodeksa.

4.  RAZMATRANJE PRISTIGLIH PRIJAVA NA SUMNJU POSTOJANJA KORUPCIJE

Antikorupcijsko povjerenstvo ima jednu raniju neriješenu prijavu koju je proslijedilo nadležnim institucijama na postupanje. Antikorupcijsko povjerenstvo u 2024. godini nije zaprimilo očitovanje od nadležnog tijela o predmetnoj prijavi. Antikorupcijsko povjerenstvo tijekom 2024. godine nije zaprimilo nove prijave na sumnju postojanja korupcije putem službenog maila antikorupcija@kckzz.hr kao ni putem obrasca za prijavu koji se nalazi na službenim internetskim stranicama Županije.

5. 	KREATIVNI NATJEČAJ " MOJA ŽUPANIJA BEZ KORUPCIJE"

Antikorupcijsko povjerenstvo u 2024. godini nastavilo je ustaljenu praksu raspisivanja kreativnog natječaja pod nazivom „MOJA ŽUPANIJA BEZ KORUPCIJE“ koji se provodi s ciljem podizanja svijesti o važnosti uloge građana i uloge osobne odgovornosti u stvaranju društva s nultom tolerancijom na korupciju.
Natječaj je bio otvoren za sudjelovanje svim učenicima osnovnih i srednjih škola na području Koprivničko-križevačke županije, bez obzira  na  dob,  razred  i  vrstu  srednje  škole koju pohađaju u školskoj godini 2024./2025. te je trajao od 7. listopada 2024. godine do 15. studenoga 2024. godine.
Tema za sve kategorije dječjih radova (likovnih, literarnih i video) u 2024. godini bila je „DAN KADA JE NESTALA KORUPCIJA“.
Na Natječaju je sudjelovalo ukupno 25 škola (uključujući i područne škole) i 1 učenički dom. Pristigao je ukupno 131 rad (likovnih, literarnih i video), sudjelovalo je 165 učenika te 34 mentora.
Nakon pregleda i ocijene pristiglih radova od strane članova Antikorupcijskog povjerenstva nagrade je osvojilo 35 učenika (u 9 kategorija) i 18 mentora.

6.  INFORMIRANJE JAVNOSTI O AKTIVNOSTIMA ANTIKORUPCIJSKOG POVJRENSTVA

Predsjednica Antikorupcijskog povjerenstva sudjelovala je u radijskoj emisiji na kojoj je govorila o aktivnostima Antikorupcijskog povjerenstva, raspisanom Natječaju te obilježavanju Međunarodnog dana borbe protiv korupcije – 9. prosinca. Pozvala je građane da prijavljuju sumnje na korupciju i upoznala ih sa načinima prijave i to putem službenog maila antikorupcija@kckzz.hr  odnosno putem obrasca za prijavu koji se nalazi na službenim internetskim stranicama Županije.
Aktivnosti Antikorupcijskog povjerenstva također se redovito i kontinuirano objavljuju na službenoj internetskoj stanici Županije.
	7. 	OBILJEŽAVANJE MEĐUNARODNOG DANA BORBE PROTIV  KORUPCIJE 9. PROSINCA

Povodom obilježavanja Međunarodnog dana borbe protiv korupcije – 9. prosinca, 10. prosinca 2024. godine održano je svečano uručenje novčanih nagrada, prigodnih poklona i zahvalnica za sudjelovanje na natječaju pod nazivom „MOJA ŽUPANIJA BEZ KORUPCIJE“ u Domu mladih u Koprivnici.
U sklopu dodjele nagrada bili su izloženi nagrađeni dječji radovi učenika osnovnih i srednjih škola.
Nagrade učenicima i mentorima uručio je župan Darko Koren i predsjednica Antikorupcijskog povjerenstva Renata Glavica. 

8.   PLAN RADA ZA 2025. GODINU

Antikorupcijsko povjerenstvo donijelo je Plan rada za 2025. godinu u okviru financijskih sredstava osiguranih u Proračunu Koprivničko-križevačke županije za 2025. godinu i projekcije za 2026. i 2027. godinu („Službeni glasnik Koprivničko-križevačke županije“ broj 25/24.) u ukupnom iznosu od 5.600,00 eura. 


II. Izvješće o radu za 2025. godinu

Županijska skupština je na 3. sjednici 6. studenoga 2025. i na 4 sjednici održanoj 18. prosinca 2025. godine imenovala Antikorupcijsko povjerenstvo. Rješenje o imenovanju članova Antikorupcijskog povjerenstva Koprivničko-križevačke županije objavljeno je u „Službenom glasniku Koprivničko-križevačke županije“ broj 27/25. i 32/25. 

Antikorupcijsko povjerenstvo djeluje u sastavu: 
1. [bookmark: _Hlk211510532]Biserka Sitar iz Koprivnice, iz redova predstavničke većine zastupljene u Županijskoj skupštini Koprivničko-križevačke županije
2. Verica Rupčić iz Đurđevca, iz redova predstavničke manjine zastupljene u Županijskoj skupštini Koprivničko-križevačke županije                
3. Kristina Svržnjak iz Koprivnice, iz reda javnih, znanstvenih i stručnih djelatnika                                
4. Marija Halaček iz Molvi, iz reda obrazovanja                               
5. Renata Glavica iz Koprivnice, iz reda udruga 
6. Petra Slavečki iz Križevaca, iz reda novinara 
7. Mirna Kovačić iz Koprivnice, iz reda sindikata.

Mandat članova Antikorupcijskog povjerenstva traje do isteka mandata Županijske skupštine Koprivničko-križevačke županije.
U okviru financijskih sredstava osiguranih u Proračunu Koprivničko-križevačke županije za 2026. godinu i projekcije za 2027. i 2028. godinu („Službeni glasnik Koprivničko-križevačke županije“ broj 32/25.) osigurana su sredstva za rad u ukupnom iznosu od 5.600,00 eura. 

                                                                                                             PREDSJEDNICA
                                                                                                                     Renata Glavica, v.r.

